《樟亭观涛》
唐代·宋昱

涛来势转雄，猎猎驾长风。雷震云霓里，山飞霜雪中。

激流起平云，吹涝上侵空。翕辟乾坤异，盈虚日月同。

艅艎从陆起，洲浦隔阡通。跳沫喷岩翠，翻波带景红。

怒湍初抵北，却浪复归东。寂听堪增勇，晴看自发蒙。

伍生传或谬，枚叟说难穷。来信应无已，申威亦匪躬。

冲腾如决胜，回合似相攻。委质任平视，谁能涯始终。

作者简介：（?—756）唐人。能诗。玄宗天宝元年，为监察御史，考吏部选人判，取舍不公。次年，坐贬桂阳尉。杨国忠兼领山南西道采记处置使，引为佐。天宝末，官至中书舍人，知选事。安史之乱时，为乱兵所杀。